Balikogkog sa Halonan

An Balikogkog sa Halonan an tinokdang rawitdawit ni Lorenzo Rosales (Siling Layas) na pinaluwas niya man sa kolum niyang Piltik na Malanit, sa Sanghiran Nin Bikol:

BALIKOGKOG SA HALONAN
Dolot ki P. Eustaquio Revatoris)

 Maraot na pagtagahan
 an balikogkog na helang
 orog na sa mga gurang
 na saradit an halonan.

 Tanganing tomobod kamo
 hapta si Don Casimiro
 kon baga ngane totoo
 na napa'dokan si TIQUIO.

 Siya daa napa'dokan
 Kan ba'gong ABIKIDIHAN
 na digdi sa Naga ngonyan
 pigmokna' kaning SANGHIRAN.

 Ta napalatoka' daa
 kan mga "K" paggamita
 kaya kan Sabadong aga
 nagdigwa' sa BICOLANDIA.

 Si MAMO' TIQUIO herak man!
 kon baga totoo iyan
 na sa saiyang pagkakan
 an "K" dai natutunaw.

 An marhay kani luha ko
 na ibulong ta ki TIQUIO
 igibo siyang SAMPURADO
 kan letrang "C" o letrang "Q".

 Saka padarahan ta man
 idtong ibang mga gurang
 na Cura duman sa albay
 ta giridkanon nang marhay.

 Taplakan sindang padagos
 nin "Cantarida" sa liog
 nganing mahale' an girok
 diyan sa saindang yokyok.

 Ta an pag'gaom kan Naga
 nagka-girirokan sana
 huling ining SANGHIRAN ta
 gibong "iba" bakong "ninda".

 Kon igwa man sa Sorsogon
 nin mga maoorihon
 igulay sindang langatong
 bangotan bading olodon.

 Saka sabihan si Iroy
 si Mamo' TIQUIO purgahon
 nin tagok "biga'" o natong
 o nin Aceite de Castor.

 Ini an dolot na la'bas
 sa mga maoring kalag
 ta'we nindong pasalamat
 si gurang na SILING LAYAS!

Nota: Si TIQUIO sarong padi, si Padre Eutiquio Revatoris na kan mga taon 1927 Kura Paroko kan Oas, Albay. Si "Iroy" saka an "Don Casimiro" na nasasambit niya igdi iyo si Don Casimiro Perfecto. Kinaagan nin titulong "Balikogkog Sa Halonan" an saiyang rawitdawit sa itaas ta mayo siyang itinakod na kangaranan. Totoo maliwanag na pigtatalayop niya igdi si P. Revatoris bilang sarong pangisi sana man.

An "Bicolandia" na binanggit ni Rosales igdi iyo idtong peryodikong semanal na pinapalagda' asin  pagsasadiri ni Juan San Agustin, posible nagluwas sa periodong 1927 abot 1932. Bikol asin Kastila an ginamit na lenggwahe.

Ginunoan
 An rawitdawit na ini sinapi' sa: Piltik na Malanit. Kolum ni Lorenzo Rosales sa Sanghiran Nin Bikol. Sept. 1927. p. 20

Mga rawitdawit